เป็นห่วง
....ทีมข่าวการเงิน
20 ส.ค. 2554

....ทีมข่าวการเงิน
ผู้หลักผู้ใหญ่ในบ้านเมืองที่ใช้บริการมอเตอร์ไซค์รับจ้างมากที่สุด น่าจะไม่มีใครเกิน “หม่อมอุ๋ย” ม.ร.ว.ปรีดิยาธร เทวกุลไม่ว่าจะเป็นผู้ว่าการแบงก์ชาติ หรือเป็นรมว.คลัง กลัวไปงานไม่ทันเพราะรถติดก็ลงรถคร่อมมอเตอร์ไซค์ใส่หมวกกันน็อกซิ่งไปให้ถึงงานตามเวลา
แต่ใครจะรู้ว่า คุณนายลิงค์ ธาริษา วัฒนเกส ผู้ว่าการแบงก์ชาติหญิง ก็เคยใจกล้าใช้บริการกับเค้าครั้งหนึ่ง เพราะจะต้องไปเป็นประธานเปิดงานหนึ่งที่โรงแรมคอนราด แต่กลัวจะไปไม่ทันเพราะรถติดมาก ก็ตัดสินใจลงรถไปโบกมอเตอร์ไซค์รับจ้างเพื่อไปงานให้ทัน
แต่คุณนายลิงค์นั่งเกร็งซ้อนมอเตอร์ไซค์ไปได้ไม่กี่กิโล รถก็เลิกติด และคนขับรถก็พารถประจำตำแหน่งมารับทันเวลา
วันหนึ่งผู้ว่าการเปิดท้ายรถประจำตำแหน่งเอาเอกสารใส่ ก็เจอหมวกกันน็อกสีชมพูแปร๋นวางอยู่ท้ายรถ ก็เกิดสงสัยว่าใครเอามาใส่ไว้ สอบถามได้ความว่า โชเฟอร์เป็นห่วงเลยแอบไปซื้อหมวกกันน็อกไว้ให้ เผื่อจะต้องใช้บริการมอไซค์รับจ้างอีก และกลัวไม่สมฐานะเลยต้องเลือกสีชมพูมาให้นะครับ หวานเชียว